62016TJ0643_RES
Дело T‑643/16
Gamaa Islamya Egypte
срещу
Съвет на Европейския съюз
Решение на Общия съд (първи състав) от 10 април 2019 година
„Обща външна политика и политика на сигурност — Специални ограничителни мерки за борба с тероризма, насочени срещу лица, групи и образувания — Замразяване на средства — Възможност орган на трета държава да бъде квалифициран като компетентен орган по смисъла на Обща позиция 2001/931/ОВППС — Фактическо основание на решенията за замразяване на средствата — Задължение за мотивиране — Удостоверяване на актовете на Съвета“
Обща външна политика и политика на сигурност — Специални ограничителни мерки за борба с тероризма, насочени срещу определени лица и образувания — Решение за замразяване на средства — Приемане или оставяне въз основа на национално решение за замразяване на средства — Орган, компетентен да приеме посоченото национално решение — Понятие — Орган на трета държава — Включване
(член 1, параграф 4 от Обща позиция 2001/931 на Съвета)
(вж. т. 81 и 82)
Обща външна политика и политика на сигурност — Специални ограничителни мерки за борба с тероризма, насочени срещу определени лица и образувания — Решение за замразяване на средства — Приемане или оставяне въз основа на взето от орган на трета държава национално решение за замразяване на средства — Допустимост — Условие — Национално решение, прието при спазване на правото на защита и на правото на ефективна съдебна защита — Задължение на Съвета да извърши проверка — Задължение за мотивиране — Обхват
(член 1, параграф 4 от Обща позиция 2001/931 на Съвета)
(вж. т. 85—88 и 133)
Право на Съюза — Принципи — Право на защита — Решение за замразяване на средства, прието срещу определени лица и образувания, заподозрени в извършване на терористична дейност — Задължения на Съвета — Съобщаване на заинтересованото лице на уличаващите го доказателства и право на изслушване — Обхват
(член 1, параграф 4 от Обща позиция 2001/931 на Съвета)
(вж. т. 93 и 94)
Обща външна политика и политика на сигурност — Специални ограничителни мерки за борба с тероризма, насочени срещу определени лица и образувания — Решение за замразяване на средства — Приемане или оставяне въз основа на национално решение за започване на разследване, на наказателно преследване или за осъждане — Орган, компетентен да приеме посоченото национално решение — Понятие — Административен орган — Включване — Условия
(член 1, параграф 4 от Обща позиция 2001/931 на Съвета)
(вж. т. 110—116)
Обща външна политика и политика на сигурност — Специални ограничителни мерки за борба с тероризма, насочени срещу определени лица и образувания — Решение за замразяване на средства — Приемане или оставяне въз основа на национално решение за започване на разследване, на наказателно преследване или за осъждане — Липса на задължение за национално решение, което да се вписва в рамките на наказателно производство stricto sensu — Условия
(член 1, параграф 4 от Обща позиция 2001/931 на Съвета)
(вж. т. 119—121)
Обща външна политика и политика на сигурност — Специални ограничителни мерки за борба с тероризма, насочени срещу определени лица и образувания — Задължение за лоялно сътрудничество между държавите членки и институциите на Европейския съюз — Решение за замразяване на средства — Обосноваване — Зачитане на основните права — Съдебен контрол — Обхват
(член 1, параграф 4 от Обща позиция 2001/931 на Съвета)
(вж. т. 129—132)
Обща външна политика и политика на сигурност — Специални ограничителни мерки за борба с тероризма, насочени срещу определени лица и образувания — Задължение за лоялно сътрудничество между държавите членки и институциите на Европейския съюз — Решение за замразяване на средства — Приемане или оставяне въз основа на национално решение за започване на разследване, на наказателно преследване или за осъждане — Задължение за мотивиране — Обхват — Национално решение за осъждане — Липса на задължение да се посочат сериозните и убедителни доказателства или улики, на които се основава националното решение
(член 1, параграф 4 от Обща позиция 2001/931 на Съвета)
(вж. т. 140—146 и 148)
Обща външна политика и политика на сигурност — Специални ограничителни мерки за борба с тероризма, насочени срещу определени лица и образувания — Решение за замразяване на средства — Оставяне въз основа на национално решение за замразяване на средства — Национално решение, което само по себе си вече не позволява да се направи извод, че продължава да е налице рискът от участие в терористични действия — Задължение на Съвета да отчете по-нови факти, сочещи, че посоченият риск продължава да е налице
(член 1, параграф 6 от Обща позиция 2001/931 на Съвета)
(вж. т. 154—157 и 170)
Актове на институциите — Мотивиране — Задължение — Обхват — Решение за замразяване на средства, прието срещу определени лица и образувания, заподозрени в извършване на терористична дейност — Минимални изисквания
(член 296 ДФЕС)
(вж. т. 160—163 и 173)
Европейски съюз — Съдебен контрол за законосъобразност на актовете на институциите — Специални ограничителни мерки за борба с тероризма, насочени срещу определени лица и образувания — Решение за замразяване на средства — Оставяне въз основа на национално решение за замразяване на средства — Обхват на контрола — Контрол, който обхваща всички установени факти, сочещи, че рискът от участие в терористични действия продължава да е налице
(член 296 ДФЕС; член 1, параграфи 4 и 6 от Обща позиция 2001/931 на Съвета)
(вж. т. 160, 185 и 186)
Жалба за отмяна — Основания — Съществено процесуално нарушение — Нарушение на разпоредбите на Процедурния правилник на Съвета, отнасящи се до удостоверяването на неговите актове — Необходимост от позоваване на вреда или пороци, различни от липсата на удостоверяване — Липса
(член 297, параграф 2, първа алинея ДФЕС; член 15 от Процедурния правилник на Съвета)
(вж. т. 196—204, 209, 210, 218, 219, 228 и 229)
Актове на институциите — Мотивиране — Задължение — Обхват — Решение за замразяване на средства, прието срещу определени лица и образувания, заподозрени в извършване на терористична дейност — Решение и изложение на мотивите, съдържащи се в отделни документи — Отделно публикуване, обосновано от императивни съображения от общ интерес — Презумпция за удостоверяване на неподписаното изложение на мотивите — Липса — Задължение за удостоверяване на решението и на изложението на мотивите
(член 296 ДФЕС; член 15 от Процедурния правилник на Съвета)
(вж. т. 214—216, 222 и 223)
Резюме
В решение Gamaa Islamiya Egypte/Съвет (T‑643/16), постановено на 10 април 2019 г., Общият съд отменя няколко решения (ОВППС) на Съвета за актуализиране на списъка на лицата, групите и образуванията, по отношение на които се прилагат членове 2, 3 и 4 от Обща позиция 2001/931/ОВППС за прилагането на специални мерки за борба с тероризма (
1
), както и няколко регламента за изпълнение (ЕС) на Съвета за прилагане на член 2, параграф 3 от Регламент (ЕО) № 2580/2001 относно специалните ограничителни мерки за борба с тероризма, насочени срещу определени лица и образувания (
2
), приети между юли 2016 г. и юли 2018 г., в частите им, отнасящи се до организацията Gamaa Islamiya Египет (
3
). От изложенията на мотивите на обжалваните актове е видно, че включването на наименованието на жалбоподателя в спорните списъци се основава на четири национални решения, а именно едно решение, прието от британски орган (наричано по-нататък „решението на Home Secretary“, министерство на вътрешните работи на Обединеното кралство), и три решения, приети от американски органи.
Във връзка с последните решения Общият съд припомня, че макар понятието „компетентен орган“, използвано в член 1, параграф 4 от Обща позиция 2001/931 (
4
), да не се ограничава до органите на държавите членки, а по принцип да може да включва и органи на трети държави, когато се основава на решение на трета държава, Съветът трябва предварително да провери дали това решение е прието при спазване на правото на защита и на правото на ефективна съдебна защита. В случая за две от тези решения Общият съд постановява, че тъй като — както се вижда от изложенията на мотивите на обжалваните актове — американските органи нямат никакво задължение да съобщават на заинтересованите лица мотиви в подкрепа на решенията си, нито дори да публикуват посочените решения, зачитането на принципа на правото на защита не е гарантирано за тези решения и поради това те не могат да послужат като основание за обжалваните актове. Що се отнася до първото американско решение, Общият съд констатира по-нататък, че само споменаването, че посоченото решение е било публикувано в Официален вестник на Съединените щати, е недостатъчно, за да се установи, че Съветът е извършил необходимата проверка за спазването на принципа на правото на защита в посочената трета държава. Така Общият съд приема, че мотивите, свързани с американските решения, са недостатъчни, поради което последните не могат да послужат като основание за обжалваните актове.
Общият съд обаче посочва, че доколкото член 1, параграф 4 от Обща позиция 2001/931 не изисква актовете на Съвета да се основават на множество решения на компетентни органи, обжалваните актове, в частта им относно включването на наименованието на жалбоподателя в спорните списъци, могат да се позоват само на решението на Home Secretary, от което следва, че разглеждането на жалбата трябва да продължи, като се ограничи до обжалваните актове, доколкото същите първоначално се основат на последното решение.
След това Общият съд отменя обжалваните актове, от една страна, поради това че фактите, посочени от Съвета в изложенията на мотивите на обжалваните актове, не позволяват да се обоснове оставянето на името на жалбоподателя в спорните списъци било поради недостатъчни мотиви, било защото са недостатъчни като основание за подобна мярка, по-специално с оглед на това, че са доста стари. От друга страна, Общият съд постановява, че изложенията на мотивите на обжалваните актове, които са съобщени на засегнатата организация, не са удостоверени от Съвета в съответствие с член 297, параграф 2, първа алинея ДФЕС и член 15 от процедурния му правилник (
5
). Всъщност удостоверяването на актовете на Съвета е съществено процесуално правило, което позволява на третите лица да проверят дали версията, която им е изпратена, съответства на версията, приета от тази институция, и по този начин гарантира спазването на принципа на правна сигурност. Тъй като този принцип на правна сигурност се отнася и до актовете на Съвета, последните трябва да бъдат удостоверявани, макар Съветът да не представлява колегиален орган. Освен това, доколкото мотивите и разпоредителната част на акт на Съвета представляват единно и неделимо цяло, е важно и двете да бъдат удостоверени, дори да се съдържат в отделни документи. Накрая, с оглед на това, че удостоверяването представлява съществено процесуално правило, обжалваните актове трябва да се отменят, без да е необходимо да се проверява дали изпратените на жалбоподателя документи съответстват напълно на приетите от Съвета.
(
1
)	Обща позиция 2001/931/ОВППС на Съвета от 27 декември 2001 година за прилагането на специални мерки за борба с тероризма (ОВ L 344, 2001 г., стр. 93; Специално издание на български език, 2007 г., глава 18, том 1, стр. 179).
(
2
)	Регламент (ЕО) № 2580/2001 на Съвета от 27 декември 2001 година относно специалните ограничителни мерки за борба с тероризма, насочени срещу определени лица и образувания (ОВ L 344, 2001 г., стр. 70; Специално издание на български език, 2007 г., глава 18, том 1, стр. 169).
(
3
)	В случая се иска отмяната на Решение (ОВППС) 2016/1136 на Съвета от 12 юли 2016 г. (ОВ L 188, 2016 г., стр. 21) и на Регламент за изпълнение (ЕС) 2016/1127 на Съвета от 12 юли 2016 г. (ОВ L 188, 2016 г., стр. 1), на Решение (ОВППС) 2017/154 на Съвета от 27 януари 2017 г. (ОВ L 23, 2017 г., стр. 21) и на Регламент за изпълнение (ЕС) 2017/150 на Съвета от 27 януари 2017 г. (ОВ L 23, 2017 г., стр. 3), на Решение (ОВППС) 2017/1426 на Съвета от 4 август 2017 г. (ОВ L 204, 2017 г., стр. 95) и на Регламент за изпълнение (ЕС) 2017/1420 на Съвета от 4 август 2017 г. (ОВ L 204, 2017 г., стр. 3), на Решение (ОВППС) 2018/475 на Съвета от 21 март 2018 г. (ОВ L 79, 2018 г., стр. 26) и на Регламент за изпълнение (ЕС) 2018/468 на Съвета от 21 март 2018 г. (ОВ L 79, 2018 г., стр. 7), на Решение (ОВППС) 2018/1084 на Съвета от 30 юли 2018 г. (ОВ L 194, 2018 г., стр. 144) и на Регламент за изпълнение (ЕС) 2018/1071 на Съвета от 30 юли 2018 г. (ОВ L 194, 2018 г., стр. 23).
(
4
)	По силата на тази разпоредба списъците за замразяване на финансови средства се изготвят въз основа на прецизна информация или документи от съответното дело, от които е видно, че въз основа на сериозни и убедителни доказателства или улики е взето решение от компетентен орган по отношение на засегнатите лица или образувания, независимо дали става въпрос за започване на разследване или наказателно преследване на терористично действие, за опит да се извърши, да се участва във или да се подпомогне такова действие, или става въпрос за осъждане за такива деяния.
(
5
)	Процедурен правилник на Съвета, приет с Решение 2009/937/ЕС от 1 декември 2009 г. (ОВ L 325, 2009 г., стр. 35).